גארט ובר-גייל

ביוגרפיה

ובר-גייל נולד בסטיבנס פוינט, ויסקונסין למרק ודיאן ובר. הוא החל להתאמן בשחייה בימק"א שבבראון דיר, ויסקונסין. בשנים 2007-2003 למד יזמות עסקית באוניברסיטת טקסס באוסטין והתאמן בהדרכתו של אדי ריס. 
באליפות ארצות הברית שנערכה בשנת 2004 זכה ובר-גייל במדליית זהב במשחה ל-100 מטר חופשי, אך במבחנים האמריקאים לאולימפיאדת אתונה (2004) הוא סיים רק במקום שביעי ולא ניכלל בנבחרת ארצות הברית למשחקים.
באליפות העולם בשחייה שנערכה במונטריאול, קנדה בשנת 2005, זכה ובר-גייל במדליית זהב במשחה שליחים 4x100 מטר חופשי לאחר שהשתתף בשלב המוקדמות. 
באליפות המכללות של ארצות הברית ה-NCAA שנערכה בשנת 2006 זכה ובר-גייל לראשונה במדליית זהב במשחה ל-100 יארד חופשי. 
באליפות העולם בשחייה שנערכה במלבורן, אוסטרליה בשנת 2007, זכה ובר-גייל במדליית זהב במשחה שליחים 4x100 מטר חופשי לאחר שהשתתף בשלב המוקדמות. 
במבחנים האמריקאים לאולימפיאדת בייג'ינג (2008) זכה ובר-גייל במקום הראשון במשחה ל-100 מטר חופשי בתוצאה של 47.92 שניות, בשלב המוקדמות הוא קבע תוצאה של 47.78 שניות ובכך היה לשחיין האמריקאי הראשון ששחה משחה זה מתחת ל-48 שניות ומקום ראשון במשחה ל-50 מטר חופשי בשיא אמריקאי חדש של 21.47 שניות. במשחקים עצמם הוא זכה ב-2 מדליות זהב, במשחי השליחים. במשחה שליחים 4x100 מטר חופשי ביחד עם מייקל פלפס, קאלן ג'ונס וג'ייסון ליזאק בשיא עולם חדש בתוצאה של 3:08.24 דקות, לפני הרביעייה מצרפת (3:08.32 דקות). הוא שחה שני וקבע תוצאה של 47.02 שניות, ב"זינוק שליחים". רביעיית השליחים שיפרה את השיא העולמי אותו קבעה יום קודם לכן ב-3.99 שניות. במדליית ארד זכתה אוסטרליה (3:09.91 דקות). הוא זכה במדליית זהב נוספת לאחר ששחה בשלב המוקדמות במשחה שליחים 4x100 מטר מעורב והרביעייה האמריקאית זכתה במדליית זהב. נוסף לכך, הוא סיים במקום 13 במשחה ל-100 מטר חופשי בתוצאה של 48.12 שניות ובמקום 14 במשחה ל-50 מטר חופשי בתוצאה של 22.08 שניות, בשלב המוקדמות הוא שחה תוצאה של 21.95 שניות. 
באליפות העולם בשחייה שנערכה ברומא, איטליה בשנת 2009, זכה ובר-גייל במדליית זהב במשחה שליחים 4x100 מטר חופשי לאחר שהשתתף בשלב המוקדמות.
בתחרות שחייה (בריכת 25 מטר) שנערכה במנצ'סטר, אנגליה בדצמבר 2009 קבע ובר-גייל במשחה שליחים 4x100 מטר חופשי ביחד עם נתן אדריאן, מאט גרוורס ופלפס שיא עולם חדש של 3:03.30 דקות (הנוכחי).
באליפות העולם בשחייה (בריכת 25 מטר) שנערכה בדובאי, איחוד האמירויות הערביות בשנת 2010 זכה ובר-גייל בשתי מדליות, זהב וכסף. מדליית זהב במשחה שליחים 4x100 מטר מעורב בתוצאה של 3:20.99 דקות, לפני רוסיה (3:21.61 דקות) וברזיל ( 3:23.12 דקות) ומדליית כסף במשחה שליחים 4x200 מטר חופשי בתוצאה של 6:49.58 דקות, אחרי רוסיה שקבעה שיא עולם חדש של 6:49.04 דקות ולפני צרפת (6:53.05 דקות).
באליפות העולם בשחייה שנערכה בשנגחאי, סין בשנת 2011 זכה ובר-גייל בשתי מדליות, זהב וארד. מדליית זהב במשחה שליחים 4x100 מטר מעורב לאחר ששחה בשלב המוקדמות ב"זינוק שליחים" הוא קבע תוצאה של 47.32 שניות ומדליית ארד במשחה שליחים 4x100 מטר חופשי ביחד עם פלפס, ליזאק ואדריאן בתוצאה של 3:11.96 דקות, אחרי אוסטרליה (3:11.00 דקות) וצרפת (3:11.14 דקות) את המשחה הוא שחה ב"זינוק שליחים" 48.33 שניות.
באליפות העולם בשחייה (בריכת 25 מטר) שנערכה באיסטנבול שבטורקיה בדצמבר 2012 זכה ובר-גייל בשתי מדליות זהב במשחי שליחים 4x100 מטר חופשי ו-4x200 מטר חופשי לאחר ששחה בשלב המוקדמות.

מכביה

בתחרויות השחייה של המכביה ה-19 שנערכו בווינגייט ביולי 2013, זכה ובר-גייל בשתי מדליות זהב, במשחה ל-50 מטר חופשי לאחר שקבע שיא מכביה ושיא ישראלי בינלאומי חדש של 22.12 שניות, שיפור לשיאיו של ג'ייסון ליזאק מארצות הברית (22.19 שניות), לפני יהב שחף שקבע שיא ישראלי חדש של 22.68 שניות ואלמוג אולשטיין שקבע שיא אישי חדש של 22.83 שניות ובמשחה ל-100 מטר חופשי בתוצאה של 48.99 שניות, לפני מרקוס שלזינגר מארצות הברית (50.48 שניות) ולירן קונובלוב (50.69 שניות).